"Guvernul transformă anumite plăceri în chestiuni care trebuie accizate. Şi aceasta este o plăcere care este accizată", a spus acesta la dezbaterea în plenul Senatului a unei propuneri legislative pentru modificarea Legii 196/2003 privind prevenirea şi combaterea pornografiei precum şi a Legii 571/2003 privind Codul fiscal.

Iniţiatorii arată, de asemenea, în expunerea de motive, că materialele cu caracter pornografic, precum şi serviciile de această natură, nu reprezintă o necesitate şi nici bunuri de larg consum, ci pot fi încadrate cu uşurinţă în categoria bunurilor de lux, arătând că, în aceste condiţii, necesitatea taxării suplimentare devine evidentă, iar măsura are impact pozitiv asupra veniturilor la bugetul de stat.

Prin proiect se propune introducerea unei accize fixe pentru fiecare obiect sau publicaţie cu caracter pornografic, achitarea unei taxe anuale de licenţă de către operatorii economici care prestează activităţi specifice domeniului, precum şi obligativitatea achitării unui abonament lunar pentru accesul la site-urile cu caracter pornografic.

Prin iniţiativa legislativă se instituie măsuri de reglementare şi control al activităţilor cu caracter pornografic şi stabileşte modalităţile de desfacere, comercializare şi acces la materialele şi serviciile cu caracter pornografic, în scopul protejării minorilor, pudorii şi moralităţii publice.

Comisia pentru buget, finanţe şi Comisia juridică propun plenului respingerea iniţiativei legislative, arătând că propunerile de modificare a Codului fiscal nu pot fi aplicate în absenţa unui "organism" care să încadreze activităţile, produsele şi serviciile respective în categoria celor cu caracter pornografic.

În intervenţia sa din plen, Sebastian Grapa a susţinut că pornografia este un flagel al societăţii şi că prin proiect vor fi aduşi bani la bugetul de stat. "Vă fac un calcul foarte sumar prin care vă demonstrez că există foarte multe venituri pe care, până în momentul de faţă, statul le impozitează totalmente greşit. Există, şi asta am scos-o azi dimineaţă, un site a cărui apariţie se actualizează o dată la 48 de ore. Fiecare apariţie pe site costă 0,75 euro plus TVA, iar azi-dimineaţă la ora 8.00, era un număr de 8.357 de accesări. E negru pe alb, scos de pe internet. Dacă numărul de accesări îl înmulţim cu 0,75 de euro, constatăm că acel site încasează 6.267, 75 de euro plus TVA. Există un alt site (….) care are un număr de 340.827 de accesări pe lună. O accesare costă 5 euro plus TVA. Dacă facem un calcul acum, sunt 1.704.130 de euro. Vreau să înţelegeţi cât încasează statul din aceste nenorociri", a afirmat liberalul.

În replică, reprezentantul Guvernului la şedinţă a precizat că Executivul nu susţine această iniţiativă legislativă deoarece "definiţiile produselor cu caracter pornografic nu sunt clare, putând da naştere la interpretări subiective şi la dificultate în colectarea impozitului".

Aprecierile acestuia au determinat protestul vehement al senatorului Grapă: "Să vii să spui că nu sunt definite clar definiţiile în acest proiect de lege înseamnă că ori n-ai citit acest priect, şi atunci sunteţi plătit degeaba, ori n-aţi înţeles nimic din acest proiect de lege şi atunci iarăşi sunteţi plătit degeaba".

Colegul său liberal Akos Mora a făcut apel la senatori să adopte proiectul, pentru care Grapă "şi-a dedicat foarte multă energie", în forma propusă, pentru ca, ulterior, el să fie îmbunătăţit la Camera Deputaţilor.

"Haideţi să dăm o şansă acestui proiect. Proiectul este extrem de important. Eu am trei copii acasă, ei sunt deja pe calculator permanent. Ar trebui foarte bine reglementat acest domeniu al pornografiei, iar colegul meu şi-a dedicat foarte multă energie pentru acest proiect şi ar fi păcat să îi dăm cu piciorul", a spus el.

La rândul său, senatorul PDL Emil Paşcan a spus că apreciază demersul lui Sebastian Grapă, cu cât mai mult cu cât el presupune o "prolifică documentare în domeniu".

"Constat cu claritate că există prin acest proiect legislativ o premieră în Senatul României, în sensul în care nu a mai existat un proiect în care un senator din opoziţie să se bată pentru a aduce bani în plus la bugetul de stat printr-un proiect legislativ, iar Guvernul să nu fie de acord. Cred că demersul colegului nostru este cu atât mai mult de apreciat cu cât presupune o prolifică documentare în domeniu", a arătat democrat-liberalul.

Proiectul de lege mai este semnat şi de alţi parlamentari PNL, PDL, UDMR, PC şi PSD. Iniţiativa legislativă, care are caracter organic, urmează să fie supusă votului plenului miercuri.